Α4-0002/95

Ψήφισμα σχετικά με διοργανική συμφωνία όσον αφορά την επίσημη κωδικοποίηση της κοινοτικής νομοθεσίας

Το Ευρωπαϊκό Κοινοβούλιο,

- έχοντας υπόψη τη Συνθήκη για την Ευρωπαϊκή Ένωση και ειδικότερα το άρθρο 189 Β της Συνθήκης ΕΚ,

- έχοντας υπόψη το ψήφισμά του της 26ης Μαΐου 1989 ((ΕΕ C 158, της 26.06.89, σελ. 386.)) σχετικά με την απλοποίηση και κωδικοποίηση του κοινοτικού δικαίου,

- έχοντας υπόψη το ψήφισμά του της 6ης Μαΐου 1994 ((ΕΕ C 205, της 25.07.94, σελ. 514.)) σχετικά με τη διαφάνεια του κοινοτικού δικαίου και την αναγκαιότητα της κωδικοποιήσεώς του,

- έχοντας υπόψη το σχέδιο συμφωνίας (ad referendum) των νομικών υπηρεσιών της Επιτροπής, του Συμβουλίου και του Ευρωπαϊκού Κοινοβουλίου και την μεταγενέστερη έγκρισή του από την Επιτροπή και το Συμβούλιο,

- έχοντας υπόψη τη διοργανική συμφωνία που μονογραφήθηκε στις 20 Δεκεμβρίου 1994,

- έχοντας υπόψη το άρθρο 148 του Κανονισμού του,

- έχοντας υπόψη την έκθεση της Επιτροπής Νομικών Θεμάτων και Δικαιωμάτων των Πολιτών (Α4-0002/95),

Α. επαναλαμβάνοντας τις θέσεις του που είχε διατυπώσει προγενεστέρως, όσον αφορά την επείγουσα ανάγκη απλούστευσης και κωδικοποίησης του κοινοτικού δικαίου προκειμένου να διευκολυνθεί η εφαρμογή του,

Β. συμμεριζόμενο την άποψη του Συμβουλίου, σύμφωνα με την οποία θα πρέπει να εγκριθεί «το ταχύτερο δυνατό μία κωδικοποιημένη κοινοτική νομοθεσία βάσει της κοινοτικής διαδικασίας λήψεως αποφάσεων» (βλέπε συμπεράσματα της Προεδρίας - Διάσκεψη Κορυφής του Εδιμβούργου της 12ης Δεκεμβρίου 1992, παράρτημα 3 του μέρους Α, σελ. 6),

Γ. εκφράζοντας την ικανοποίησή του, σ´ αυτό το πλαίσιο, για τις προσπάθειες των νομικών υπηρεσιών του Κοινοβουλίου, του Συμβουλίου, και της Επιτροπής με στόχο την επεξεργασία συμφωνίας σχετικά με την «επιταχυμένη μέθοδο εργασίας όσον αφορά την επίσημη κωδικοποίηση των νομοθετικών κειμένων»,

1. εγκρίνει αυτό το σχέδιο συμφωνίας, εφόσον συμπεριληφθεί η παρακάτω ερμηνευτική δήλωση μετά την παράγραφο 5 της συμφωνίας:

«Το Κοινοβούλιο από την πλευρά του κρίνει ότι, ειδικότερα όταν τροποποιείται είτε η νομική βάση είτε η διαδικασία εγκρίσεως ενός κειμένου θα πρέπει να επιφυλάσσεται ως προς τη σκοπιμότητα της κωδικοποιήσεως, λαμβάνοντας υπόψη την ανάγκη σεβασμού της «κανονικής νομοθετικής διαδικασίας» βάσει των προβλεπομένων στην παράγραφο 5 της παρούσας συμφωνίας».

2. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή και να λάβει τα απαραίτητα μέτρα προκειμένου το ανωτέρω κείμενο να δημοσιευθεί στην Επίσημη Εφημερίδα ύστερα από την έγκρισή του από τα εμπλεκόμενα όργανα.

ΠΑΡΑΡΤΗΜΑΔΙΟΡΓΑΝΙΚΗ ΣΥΜΦΩΝΙΑ

ΤΗΣ 20.12.1994

Εντατική μέθοδος εργασίας

για την επίσημη κωδικοποίηση νομοθετικών κειμένων

1. κατά την έννοια της παρούσης μεθόδου εργασίας, νοείται ως επίσημη κωδικοποίηση η διαδικασία με στόχο την κατάργηση των πράξεων που αποτελούν το αντικείμενο της κωδικοποίησης, και στην αντικατάστασή τους από μια ενιαία πράξη η οποία ουδεμία τροποποίηση επί της ουσίας επιφέρει στις εν λόγω πράξεις.

2. Οι τομείς στους οποίους θα πρέπει να γίνει κατά προτεραιότητα η κωδικοποίηση συμφωνούνται μεταξύ των τριών θεσμικών οργάνων, μετά από πρόταση της Επιτροπής. Η Επιτροπή θα εγγράψει στο πρόγραμμα εργασιών της τις προτάσεις κωδικοποίησης που προτίθεται να υποβάλει.

3. Η Επιτροπή δεσμεύεται να μην εισαγάγει στις προτάσεις κωδικοποίησης καμία τροποποίηση της ουσίας των πράξεων που πρόκειται να κωδικοποιηθούν.

4. Η συμβουλευτική ομάδα η οποία αποτελείται από τις Νομικές Υπηρεσίες του Ευρωπαϊκού Κοινοβουλίου, του Συμβουλίου και της Επιτροπής θα εξετάσει την πρόταση αυτή μόλις την εγκρίνει η Επιτροπή. Θα διατυπώσει το συντομότερο δυνατόν γνώμη για το εάν όντως η πρόταση περιορίζεται σε κωδικοποίηση χωρίς τροποποίηση επί της ουσίας.

5. Η κανονική νομοθετική διαδικασία της Κοινότητας θα τηρηθεί πλήρως.

6. Το αντικείμενο της πρότασης της Επιτροπής, ήτοι η κωδικοποίηση και μόνον των υπαρχόντων κειμένων, συνιστά νομικό όριο, το οποίο απαγορεύει οιαδήποτε τροποποίηση επί της ουσίας εκ μέρους του Ευρωπαϊκού Κοινοβουλίου και του Συμβουλίου.

7. Η πρόταση της Επιτροπής θα εξετάζεται απ'όλες τις απόψεις με ταχεία διαδικασία στο Ευρωπαϊκό Κοινοβούλιο (μία μόνον επιτροπή για την εξέταση της πρότασης και απλουστευμένη διαδικασία για την έγκρισή της) και στο Συμβούλιο (εξέταση από μία μόνον ομάδα και διαδικασία των «σημείων Ι/Α» στην Επιτροπή των Μονίμων Αντιπροσώπων/Συμβούλιο).

8. Εάν κατά τη νομοθετική διαδικασία κριθεί απαραίτητο να γίνουν, εκτός από την απλή κωδικοποίηση και τροποποιήσεις επί της ουσίας, η Επιτροπή θα είναι αρμόδια να υποβάλει, ανάλογα με την περίπτωση, μία ή περισσότερες αναγκαίες προς τούτο προτάσεις.

Έγινε στις Βρυξέλλες, στις 20 Δεκεμβρίου 1994

Για το Ευρωπαϊκό Για το Συμβούλιο της Για την Επιτροπή των

Κοινοβούλιο Ευρωπαϊκής Ένωσης Ευρωπαϊκών Κοινοτήτων

ΚΟΙΝΕΣ ΔΗΛΩΣΕΙΣΣΧΕΤΙΚΑ ΜΕ ΤΗΝ ΠΑΡΑΓΡΑΦΟ 4 ΤΗΣ ΜΕΘΟΔΟΥ ΕΝΤΑΤΙΚΗΣ ΕΡΓΑΣΙΑΣ ΓΙΑ ΤΗΝ ΕΠΙΣΗΜΗ ΚΩΔΙΚΟΠΟΙΗΣΗΤο Ευρωπαϊκό Κοινοβούλιο, το Συμβούλιο και η Επιτροπή συμφωνούν ότι η Συμβουλευτική Επιτροπή θα προσπαθήσει να γνωμοδοτήσει εγκαίρως ώστε η γνώμη της να διαβιβασθεί στα θεσμικά όργανα πριν αρχίσουν να εξετάζουν, το καθένα χωριστά, την περί ης ο λόγος πρόταση.

ΣΧΕΤΙΚΑ ΜΕ ΤΗΝ ΠΑΡΑΓΡΑΦΟ 7 ΤΗΣ ΜΕΘΟΔΟΥ ΕΝΤΑΤΙΚΗΣ ΕΡΓΑΣΙΑΣ ΓΙΑ ΤΗΝ ΕΠΙΣΗΜΗ ΚΩΔΙΚΟΠΟΙΗΣΗΤο Ευρωπαϊκό Κοινοβούλιο, το Συμβούλιο και η Επιτροπή βεβαιώνουν ότι οι προτάσεις της Επιτροπής σχετικά με την επίσημη κωδικοποίηση θα εξετασθούν «απ'όλες τις απόψεις» στο Κοινοβούλιο και στο Συμβούλιο, χωρίς όμως να θιγούν οι δύο στόχοι της κωδικοποίησης, δηλ. η διενέργειά της από ένα και μόνο όργανο στους κόλπους των θεσμικών οργάνων και με διαδικασία οιονεί αυτόματη.

Τα τρία θεσμικά όργανα συμφωνούν ειδικότερα ότι η εξέταση των προτάσεων της Επιτροπής απ'όλες τις απόψεις δεν συνεπάγεται αμφισβήτηση των λύσεων λύσεις που υιοθετήθηκαν επί της ουσίας κατά την έκδοση των νομοθετημάτων που θα κωδικοποιηθούν.

ΣΧΕΤΙΚΑ ΜΕ ΤΗΝ ΠΑΡΑΓΡΑΦΟ 8 ΤΗΣ ΜΕΘΟΔΟΥ ΕΝΤΑΤΙΚΗΣ ΕΡΓΑΣΙΑΣ ΓΙΑ ΤΗΝ ΕΠΙΣΗΜΗ ΚΩΔΙΚΟΠΟΙΗΣΗΤο Ευρωπαϊκό Κοινοβούλιο, το Συμβούλιο και η Επιτροπή σημειώνουν ότι, αν κριθεί απαραίτητη η υπέρβαση της απλής κωδικοποίησης και η πραγματοποίηση τροποποιήσεων επί της ουσίας, η Επιτροπή δια των προτάσεών της θα επιλέγει για κάθε περίπτωση χωριστά μεταξύ της ανάπλασης του υφιστάμενου κειμένου ή της υποβολής χωριστής πρότασης τροποποίησης διατηρουμένου συνάμα του προτεινόμενου κωδικοποιημένου κειμένου, στο οποίο θα ενσωματώνεται η τροποποίηση επί της ουσίας, άμα τη εγκρίσει της.

Δήλωση του Ευρωπαϊκού Κοινοβουλίου σχετικά με την παράγραφο 1 της εντατικής μεθόδου εργασίας στον τομέα της επίσημης κωδικοποίησης των νομοθετικών κειμένωνΤο Ευρωπαϊκό Κοινοβούλιο θεωρεί ότι, ιδίως εάν πρόκειται για τροποποίηση είτε της νομικής βάσης, είτε της διαδικασίας έγκρισης του σκοπούμενου κειμένου, οφείλει να εκφράσει επιφύλαξη ως προς τη σκοπιμότητα της κωδικοποίησης, λαμβανομένης υπόψη της αναγκαστικής τήρησης της «κανονικής νομοθετικής διαδικασίας» υπό την έννοια της παραγράφου 5 της παρούσας συμφωνίας.